Tarkastusten tyly saldo: ulkomaisilla siivoojilla ei aina työlupia, palkka alle minimin, ei vuorolisiä...

Viranomaisen siivousalalle tekemissä yllätystarkastuksissa paljastui karuja ulkomaisen työvoiman käyttöön liittyviä laiminlyöntejä.

Ulkomaisen työvoiman käytöstä siivousalalla on paljastunut runsaasti laiminlyöntejä. Vakavimmista on tehty esitutkintailmoituksia poliisille, kerrotaan Etelä-Suomen aluehallintovirastosta.

Työsuojeluviranomainen teki viime vuonna Etelä-Suomessa 60 yllätystarkastusta kohteisiin, joissa tehtiin siivoustyötä. Mukana oli ravintoloita, kauppoja, kouluja ja metroasemia.

Viranomaisen mukaan seitsemässä kohteessa löytyi ulkomaalainen työntekijä, jolla ei ollut työnteko-oikeutta Suomessa. Lisäksi 12 kohteessa oli epäselvyyksiä työehdoissa tai syntyi epäily pimeästä työnteosta. Etelä-Suomen aluehallintovirastosta kerrotaan, että tulokset olivat hyvin samanlaisia kuin vuonna 2016 tehdyillä yllätystarkastuksilla.

– Pimeän työn epäily heräsi esimerkiksi silloin, jos työntekijä ei osannut nimetä työnantajaansa tai kertoi tulleensa vain auttamaan kaveria, kertoo tarkastaja Niina Ahonen Etelä-Suomen aluehallintoviraston tiedotteessa.

Työehtoihin liittyvät epäselvyydet koskivat viranomaisen mukaan useimmiten palkkausta ja työaikoja.

– Työntekijät kertoivat esimerkiksi, että peruspalkka oli alle työehtosopimuksen minimin tai että iltalisiä ei maksettu. Yllätystarkastuksilla saatujen tietojen pohjalta tehtiin tarkastuksia työntekijöiden työnantajayrityksiin, joissa valvottiin muun muassa palkkoja, työaikoja ja työsopimuksin kirjattuja työehtoja, sekä verrattiin tietoja tarkastushavaintoihin, tiedotteessa kerrotaan.

Epäselvyydet päätyivät myös työn tilaajan tietoon, sillä yllätystarkastusten tarkastuskertomukset toimitettiin siivoustyötä tilaavalle yritykselle. Mikäli työnantajayrityksen tarkastuksella tuli ilmi puutteita, myös nämä tiedot toimitettiin tilaajalle. Vakavista laiminlyönneistä tehtiin esitutkintailmoituksia poliisille.

Yllätystarkastuksia tehtiin myös yhdessä poliisin kanssa, jolloin poliisi puuttui ulkomaalaisen luvattomaan työntekoon välittömästi.

Aluehallintovirastosta kerrotaan, että siivouskohteiden yllätystarkastuksia jatketaan myös tänä vuonna.

– Tarkastuksia tehdään silloin kuin siivoustyötäkin, eli yleensä virka-ajan ulkopuolella. Tarkastuksilla varmistetaan ulkomaisten työntekijöiden työnteko-oikeus, jonka lisäksi tarkastaja haastattelee työntekijöitä muun muassa palkkauksesta, työajoista ja työsopimuksen ehdoista sekä jakaa tietoa työntekijöiden oikeuksista Suomessa.

Asiasta kertoi ensimmäisenä sanomalehti Kaleva.